b'\n_START_ARTICLE_\nTravertiini\n_START_PARAGRAPH_\nTravertiini on yksi kalkkikiven (CaCO\xe2\x82\x83) muoto ja er\xc3\xa4s sedimenttikivilaji, jota k\xc3\xa4ytet\xc3\xa4\xc3\xa4n rakennuskiven\xc3\xa4. Kivityypin nimi juontaa latinan sanoista lapis tiburtinus. Nimi viittaa Tivolin kaupunkiin (antiikin Tibur), jossa on suuret travertiinilouhokset. Tunnettuja rakennuksia, jotka on tehty travertiinista ovat Colosseum, Pietarinkirkko ja Kazanin katedraali.  Suomessa travertiinista on valmistettu Helsingin yliopiston Kaisa-talon kirjaston sis\xc3\xa4\xc3\xa4nk\xc3\xa4yntikerroksen lattia. Turussa rakennettavan Hotel Hamburger B\xc3\xb6rsin julkisivu tehd\xc3\xa4\xc3\xa4n tavertiinista._NEWLINE_Travertiini on juuri louhittuna valkoista tai harmaata, mutta ajan kuluessa se saa tummemman, kullankeltaisen tai punertavan s\xc3\xa4vyn. Travertiini on huokoista, ja siit\xc3\xa4 louhitut rakennuskivet ovat pinnaltaan ep\xc3\xa4tasaisia ja karkeita, mutta travertiinia voi my\xc3\xb6s kiillottaa tai sen syvennykset voi t\xc3\xa4ytt\xc3\xa4\xc3\xa4 tasoiteaineella.'